**ELŐTERJESZTÉS**

**Szombathely Megyei Jogú Város Közgyűlésének 2020. február 27-i ülésére**

**Javaslat önkormányzati tulajdonú gazdasági társaságokkal kapcsolatos döntések meghozatalára**

I. Javaslat a Szombathelyi Médiaközpont Nonprofit Kft. felügyelőbizottsága vizsgálati megállapításaival kapcsolatos döntés meghozatalára

Tájékoztatom a Tisztelt Közgyűlést, hogy a Szombathelyi Médiaközpont Nonprofit Kft. felügyelőbizottsága 2019. december 18-i ülésén arról határozott, hogy 2020. januárjában megvizsgálja a Kft. 2019. évi működésének és gazdálkodásának bizonyos elemeit. A vizsgálat lefolytatására sor került. A felügyelőbizottság a vizsgálat során tett észrevételeit tartalmazó dokumentumokat – két FB tag által aláírt vizsgálati jegyzőkönyvet, a vizsgálat megállapításait megtárgyaló FB ülés jegyzőkönyvét, és az ott meghozott határozatokat – a jegyző részére 2020. február 5. napján megküldte azzal, hogy továbbítsa a polgármesternek. A dokumentumok az előterjesztés 1. sz. mellékletei.

2020. február 6-án arra kértem a jegyzőt, hogy a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 31. § (6) bekezdése alapján rendeljen el soron kívüli belső ellenőrzési vizsgálatot, tekintettel arra, hogy a felügyelőbizottság jelentése hiányos volt, továbbá nem felelt meg sem a Ptk.-ban, sem az ügyrendben foglalt rendelkezéseknek. A jelentés egy általa vélelmezett tényállást írt le, nem csatolt hozzá semmilyen bizonyítékot. A felügyelőbizottság nem jelölt meg semmilyen konkrét szabálysértést, amit megsértett volna az ügyvezető, továbbá az esetleges szabálysértések büntetőjogi relevanciájával sem foglalkozik. A Ptk. és a FB ügyrendje is biztosít arra lehetőséget, hogy az általa folytatott vizsgálat során szakértőt vegyen igénybe.

A jelentés részét képező felügyelőbizottsági ülés jegyzőkönyvében az alábbi formai hibák találhatóak, amelyek eltérnek az elfogadott ügyrendtől:

* nem szerepel az ülés helye
* nem tartalmazza a jegyzőkönyv a hozott határozat szó szerinti szövegét
* nincs jegyzőkönyv hitelesítő
* nincs a jegyzőkönyv a megfelelő sorszámozással ellátva.

A felügyelőbizottság nem kezdeményezte az alapító ülésének összehívását. A Ptk. 3:120. § (3) bekezdésének rendelkezése szerint, ha a felügyelőbizottság szerint az ügyvezetés tevékenysége jogszabályba vagy a létesítő okiratba ütközik, ellentétes a társaság legfőbb szerve határozataival vagy egyébként sérti a gazdasági társaság érdekeit, a felügyelőbizottság jogosult összehívni a társaság legfőbb szervének ülését e kérdés megtárgyalása és a szükséges határozatok meghozatala érdekében.

Fentiekre figyelemmel volt szükség további vizsgálat lefolytatására. A jegyző a Belső Ellenőrzési Iroda közreműködésével több kérdést tett fel az ügyvezető részére, valamint dokumentumok becsatolását kérte (2. sz. melléklet). A felügyelőbizottság egy tagja február 10-én szabadságösszesítőt küldött meg az Önkormányzat részére.

A lefolytatott belső ellenőrzési vizsgálat jelentése az előterjesztés 3. sz. melléklete, a jelentés mellékletei megtekinthetők a Belső Ellenőrzési Irodán.

A lefolytatott belső ellenőrzés főbb megállapításai a következők:

1. 2019. március 18. és 2019. december 31. napja közötti időtartamra megküldött kiküldetési rendelvények alapján megállapítható, hogy egy esetben sem tartózkodott az ügyvezető jogszerűen kiküldetésen, ugyanis a munkaszerződésének 9. pontja szerint ennek engedélyezésére a jegyző lett volna jogosult, azonban ezzel ellentétben a kiküldetési rendelvényeket minden alkalommal saját magának írta alá.
2. A társaság nevére kiállított bankkártya használatáról szóló banki bizonylatokat rendelkezésre bocsátotta és azokat számlák másolatával alátámasztotta.
3. Az ügyvezető úgy nyilatkozott, hogy minden esetben ő használta a kártyát.
4. Az ügyvezető nyilatkozata szerint a bankkártyához tartozó limitek összege a következő:

* ATM készpénzfelvétel: 500.000,- Ft/nap
* POS készpénzfelvételi limit: 999.999.999,- Ft/nap
* Összesített készpénzfelvételi limit: 999.999.999,- Ft/nap
* Vásárlási limit: 500.000,- Ft/nap
* Virtuális vásárlási limit: 500.000,- Ft/nap

Az ügyvezető nem adott magyarázatot az indokolatlanul magas összegben meghatározott limitekre.

1. A kiküldetési rendelvényeken annak célját feltüntették, az azokat alátámasztó dokumentumokat azonban egyetlen esetben sem mellékelték. A vizsgált időszakban a budapesti tartózkodáson túl további 35 alkalommal számolt el kiküldetést, saját gépjármű üzemanyag-fogyasztását, összesen 763.565 Ft összegben.
2. A kegyeleti szolgáltatás igénybevétele kapcsán megállapítást nyert, hogy a céges bankkártyával 276.565 Ft összegű szolgáltatást 2019. október 17-én fizetett ki. Az ügyvezető elmondása szerint a téves kártyahasználatot saját maga fedezte fel, és ezt követően a pénzt 2019. október 22-én visszafizette a társaság házipénztárába. Feljegyzés, jegyzőkönyv nem készült a téves kártyahasználatról.
3. A 2019. október 30-i siófoki tartózkodással összefüggésben az alábbiak állapíthatóak meg. Abban a két napban az ügyvezető nem volt kiküldetésben, október 28-30. között szabadságon tartózkodott. A rendelkezésre álló információk alapján nem állapítható meg tényszerűen, hogy bármilyen rendezvény volt abban az időben Siófokon, ugyanis semmiféle dokumentumot nem tudott becsatolni, nem kívánt megnevezni egyéb résztvevőket. Bizonyítást csupán az nyert, hogy egy 88.603 Ft összegű szállásköltség és idegenforgalmi adó került kifizetésre, amiről a számla a Szombathelyi Médiaközpont Nonprofit Kft. nevére lett kiállítva. Az ügyvezető nyilatkozata szerint a szolgáltatást egyedül vette igénybe, a kártya használatára nem adott magyarázatot.
4. A 2019. november 29-30-i budapesti tartózkodással összefüggésben az alábbiak állapíthatóak meg. Az ügyvezető munkaidőben, de nem szabályszerű kiküldetésben tartózkodott az említett helyeken és időben. Nyilatkozata szerint november 30-án, az átvételi elismervény szerint azonban november 29-én leadott javításra egy kamerát a Panasonic márkaszervízbe, majd ezt követően tárgyalásokat folytatott a HÍR TV-ben. A tárgyalásról emlékeztetőt, egyéb dokumentumot nem tudott felmutatni. A hivatkozott, kizárólag irodalmi vonatkozású Ottlik-konferenciára névre szóló meghívót nem kapott, azt igazolni, hogy részvétele a társaság érdekeit szolgálta, annak működéséhez kapcsolódik, nem tudta.

A munkájához kapcsolható tevékenységek november 29-én történtek, tehát a szállás szolgáltatás igénybevétele nem volt indokolt, erre magyarázatot nem adott.

A polgármester az ügyvezetőt 2020. február 10. napjától egyéb munkáltatói jogkörében eljárva szabadságra küldte azzal, hogy a vizsgálat idejére a társaság érdekében az alábbi, feltétlenül szükséges, halaszthatatlan kifizetések teljesítéséhez az ügyvezető hozzájárulást kapott:

- NAV adó és járulékbefizetésének határideje február 12., az adók, járulékok összege: 4.677.000 Ft

- Pályázati elszámolásokhoz szükséges beszámolók, számlák, utalások (Fehérköpenyesek c. pályázat elszámolásának beadási határideje február 14.; Híradó pályázat elszámolásának határideje február 28.)

- Február 20.: ÁFA fizetési kötelezettség.

- 8 db kimenő számla.

Az ügyvezető belső ellenőrzési jelentés megállapításaira tett nyilatkozata a közgyűlés ülésén ismertetésre kerül.

Tájékoztatom a Tisztelt Közgyűlést, hogy 2020. február 19. napján a belső ellenőrzési jelentésben foglaltak alapján bűncselekmény elkövetésének gyanúja miatt feljelentést tettem az ügyvezető ellen.

Fentiekre tekintettel javaslom, hogy a Közgyűlés az ügyvezetőt a Polgári Törvénykönyvről szóló 2013. évi V. törvény 3:25. § (2) bekezdése alapján tisztségéből hívja vissza, munkaviszonyát pedig a Munka Törvénykönyvéről szóló 2012. évi I. törvény 78. § (1) bekezdése alapján azonnali hatályú felmondással szüntesse meg.

II. Javaslat a Haladás Sportkomplexum Fejlesztő Nonprofit Kft.-t érintő döntések meghozatalára

A Közgyűlés a 252/2019. (V.16.) Kgy. számú határozatában 30 millió Ft összegű, a 335/2019. (VI.18.) Kgy. számú határozatában pedig 55 millió Ft összegű tagi kölcsön folyósításáról döntött a Haladás Sportkomplexum Fejlesztő Nonprofit Kft. részére. Időközben a társaság pénzügyi helyzete stabilizálódott, így az 55 millió Ft összegű kölcsönből csak 15 millió Ft került folyósításra (ez alapján sor került a tagi kölcsön szerződés módosítására). Így a társaságnak összesen 45 millió Ft tagi kölcsön tartozása keletkezett, amelynek visszafizetési határideje 2019. december 31. napja volt. A Kft. ügyvezetője 2020. január 24-én kelt kérelmében kezdeményezte a tagi kölcsön visszafizetési határidejének 2020. december 31. napjáig történő módosítását. Indokolásában előadta, hogy a Kft. 2020. évi cash-flowja alapján amennyiben a tagi kölcsön visszafizetési határideje nem kerül meghosszabbításra, nem tudják megőrizni fizetőképességüket, stabil működésük nem biztosítható, tekintettel arra, hogy a bevételek beérkezése, a bérlők fizetési készsége és képessége nem kiszámítható.

Fentieket figyelembe véve javaslom, hogy a Tisztelt Közgyűlés a Haladás Sportkomplexum Fejlesztő Nonprofit Kft. részére biztosított 45.000.000,- Ft összegű tagi kölcsön visszafizetési határidejét 2020. december 31. napjáig hosszabbítsa meg.

Tájékoztatom a Tisztelt Közgyűlést, hogy a Kormány a 1251/2019 (IV.30.) számú Korm. határozata alapján 2019. évben 297.800.000 Ft  támogatást nyújtott a Szombathelyi MÁV Haladás Vasutas Sportegyesület (HVSE) részére a Szombathelyi Haladás Sportkomplexum működtetésével összefüggő feladatainak ellátásához szükséges forrás biztosítására. A Korm.  határozat 4. pontja tartalmazza, hogy a szükséges forrás 2020. évben is folyósítható.

Az Emberi Erőforrások Minisztériuma és a Szombathelyi MÁV Haladás Vasutas Sportegyesület között létrejött 23442/019/SPORLET  számú Támogatói Okirat alapján a HVSE, a Sportkomplexum Fejlesztő Nonprofit Kft., valamint a HVSE Sport Kft. 2019. 06. 19-én Megállapodást kötött a létesítmény használatára és a  Sportkomplexum működési költségek egy részének biztosítására. A Megállapodás érvényessége 2019. 12. 31-én lejárt. A Felek a 2019. évre vonatkozó, a Megállapodásban vállalt kötelezettségeiknek kölcsönösen eleget tettek. A Közgyűlés 625/2019. (XII.19.) számú Kgy. határozata alapján a bérleti szerződés 2020. 02. 29-ig meghosszabbításra került.

Az EMMI – 2020. évre vonatkozó támogatás biztosítása tárgyában írt – értesítő levele 2020. 02. 13-án megérkezett a HVSE részére. A kért igazoló dokumentumok és Támogatói Okirathoz szükséges mellékletek benyújtásának határideje 2020.03.05. A kért dokumentumok benyújtása, jóváhagyása és a támogatási összeg folyósításához szükséges idő miatt szükséges a 2020.02.29-ig érvényes Megállapodás 2020.06.30-ig történő meghosszabbítása változatlan feltételekkel. A megállapodás az előterjesztés 4. sz. melléklete.

III. A Savaria Városfejlesztési Nonprofit Kft. tájékoztatója a TOP-7.1.1-16-2017-00101 számú projektről

A Közgyűlés a 237/2019. (IV.30.) Kgy. számú határozatában úgy döntött, hogy a TOP-7.1.1-16-2017-00101 azonosító számú projekttel kapcsolatos tájékoztatást megismerte, és felkérte a polgármestert, hogy az ülésen elhangzottak szerint tegyen javaslatot a helyi akciócsoport felé arra vonatkozóan, hogy a konzorciumi partnerek által közösen megfogalmazott projekt kerüljön megvalósításra, ha lehetséges kulcsprojektként.

A Savaria Városfejlesztési Nonprofit Kft. tájékoztatása szerint a Savaria Jövőjéért Helyi Akciócsoport által elfogadott Helyi Közösségi Fejlesztési Stratégia (HKFS) jelenleg nem tartalmazza kulcsprojekt lehetséges megvalósítását. A HKFS módosítása elvben lehetséges, erre négy alkalommal van lehetőség, amiből eddig egy került felhasználásra. Tekintettel azonban arra, hogy a HKFS módosítása legalább fél éves csúszást jelentene a még ki nem írt pályázatok tekintetében, a CLLD pályázatokat lezáró Támogatási Szerződéseknek viszont 2020. december 31-ig meg kell köttetniük, azt a javaslatot tette a Kft., hogy a 237/2019. (IV.30.) Kgy. számú határozatot vonja vissza.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. február 19.**

**/: Dr. Nemény András :/**

**I.**

**Határozati javaslat**

**……/2020. (II.27.) Kgy. sz. határozat**

1./ A Közgyűlés a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 31. § (6) bekezdése alapján elrendelt, a Szombathelyi Médiaközpont Nonprofit Kft. soron kívüli belső ellenőrzési vizsgálatáról készült jelentést elfogadja.

2./ A Közgyűlés felkéri a jegyzőt, hogy célellenőrzés keretében rendeljen el belső ellenőrzést a kizárólagos tulajdonú gazdasági társaságoknál az ügyvezetők kiküldetésének, a szabadságaik kiadásának, valamint a társaság nevére kiállított bankkártyák használatának szabályszerűségére vonatkozóan.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője

Dr. Andorné Fodor Ágnes, a Belső Ellenőrzési Iroda vezetője)

**Határidő:** 1. pont: azonnal

2. pont: 2020. június 30.

**II.**

**Határozati javaslat**

**……/2020. (II.27.) Kgy. sz. határozat**

1./        A Közgyűlés, mint a Szombathelyi Médiaközpont Nonprofit Kft. kizárólagos tulajdonosa a Polgári Törvénykönyvről szóló 2013. évi V. törvény 3:25. § (2) bekezdése alapján Halmágyi Miklós ügyvezetőt tisztségéből visszahívja.

2./ A Közgyűlés Halmágyi Miklós 2021. február 28. napjáig fennálló, határozott idejű munkaviszonyát a Munka Törvénykönyvéről szóló 2012. évi I. törvény (a továbbiakban: Mt.) 78. § (1) bekezdése alapján azonnali hatállyal megszünteti a társaságnál lefolytatott belső ellenőrzési vizsgálatban tett megállapításokra hivatkozással, különös tekintettel:

1. Az ügyvezető szabadságát, kiküldetését, munkából való eltávozását a munkaszerződése alapján a jegyző jogosult engedélyezni. A társaságnál elrendelt és lefolytatott belső ellenőrzés során a munkáltató tudomására jutott, hogy az ügyvezető több alkalommal engedély nélkül maradt távol a munkahelyétől, amely távolmaradásokat – az ellenőrzési eljárás során – a munkáltató kérésére sem tudott kimenteni. A fenti magatartásokkal az ügyvezető többszöri alkalommal megsértette az Mt. 52. § (1) bekezdésének a) és b) pontjában foglalt lényeges kötelezettségét. A kötelezettségszegéseknek a súlyosságát támasztja alá továbbá az a megállapítás, miszerint a belső ellenőrzés során kért igazolásként olyan kiküldetési rendelvényeket mutatott be, amelyen a kiküldő személynél a saját aláírása szerepelt. A szabadság engedélyezésének alátámasztására is csak egy táblázat került beküldésre. Az ügyvezető többszöri indokolatlan, engedély nélküli távolmaradása már önmagában megalapozzák a munkáltatói azonnali hatályú felmondás jogának gyakorlását.
2. A lefolytatott belső ellenőrzési vizsgálat megállapította azt is, hogy az ügyvezető a társaság tulajdonában álló bankszámlaszámhoz kiállított bankkártyát többszöri alkalommal nem a munkavégzéssel összefüggésben használta, arról olyan kifizetéseket is eszközölt, amelyeknek a társaság ügyeivel és érdekeivel való összefüggését sem igazolni, sem valószínűsíteni nem tudta egyik esetben sem. A belső ellenőrzés során elismerte azt is, hogy a szóban forgó kifizetések tekintetében – ahogy egyébként minden alkalommal – ő használta kizárólag a kártyát. A társaság pénzét nem a társaság érdekeit szem előtt tartva, az ügyvezetőtől elvárható gondossággal kezelte. Különös tekintettel az ügyvezető társaságban betöltött szerepére és a munkakörének bizalmi jellegére, illetve arra a tényre, hogy a cég jelentős összegű közpénzzel gazdálkodik, amire vonatkozóan fokozottabb elvárások fogalmazódnak meg, továbbá a munkáltató jogos érdekeinek védelmére, e magatartások alapján az ügyvezető továbbfoglalkoztatása nem elvárható a munkáltató részéről.
3. A belső ellenőrzés során feltárt körülmények és becsatolt iratok alapján felmerült végül az ügyvezető munkaviszonya keretében elkövetett magatartásával összefüggésben több bűncselekmény elkövetésének gyanúja is. A felmerült bűncselekmények gyanúja, továbbá az a körülmény miszerint az ügyvezető az eljárás során egyszer sem vitatta, hogy a társaság bankkártyáját ő használta, így személye a bűncselekmények gyanúja tekintetében teljesen beazonosítható, szintén olyan körülményként értékelhető, amely indokolja az ügyvezető munkaviszonyának azonnali hatályú megszüntetését.

3./        A Közgyűlés úgy határoz, hogy a munkaviszony megszűnéséig járó munkabért és a ki nem vett szabadság megváltását jelen azonnali hatályú felmondás közlésétől számított öt munkanapon belül meg kell téríteni, és a munkaviszony megszűnésével kapcsolatos dokumentumokat ki kell adni.

4./        Halmágyi Miklós munkaviszonya megszűnésének időpontja a jelen határozat közlésének időpontja.

5./        A Közgyűlés felkéri a polgármestert, hogy a jelen közgyűlési határozat kézbesítéséről 2020. február 28. napján gondoskodjon.

6./        A Közgyűlés tájékoztatja a munkavállalót, hogy az azonnali hatályú felmondással szemben az Mt. 287. § (1) bekezdése értelmében a kézhezvételt követő 30 napon belül 3 példányban benyújtott keresetet terjeszthet elő a Szombathelyi Közigazgatási és Munkaügyi Bíróságnál.

**Felelős:**         Dr. Nemény András polgármester

                        Dr. Horváth Soma alpolgármester

                        Dr. Károlyi Ákos jegyző

            (A végrehajtásért felelős:

            Nagyné Dr. Gats Andrea, a Jogi és Képviselői Osztály vezetője)

**Határidő:**      1./ - 4/. pont és a 6./ pont vonatkozásában azonnal

                      5./ pont vonatkozásában 2020.02.28.

**III.**

**Határozati javaslat**

**……/2020. (II.27.) Kgy. sz. határozat**

1./ A Közgyűlés a Szombathelyi Médiaközpont Nonprofit Kft. ügyvezetőjének 2020. február 28. napjától ……………………………… időtartamra ………………………….-t választja meg munkaviszony keretében, havi bruttó …………….,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2./ A Közgyűlés felkéri a polgármestert, hogy az 1./ pontban megválasztott ügyvezető munkaszerződését aláírja.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

Felelős: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Szombathelyi Médiaközpont Nonprofit Kft. ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő**: 1. pont: azonnal

2. pont: 2020. február 28.

3. pont: 2020. március 10.

**IV.**

**Határozati javaslat**

**……/2020. (II.27.) Kgy. sz. határozat**

A Közgyűlés a Haladás Sportkomplexum Fejlesztő Nonprofit Kft., a Szombathelyi MÁV Haladás Vasutas Sportegyesület, valamint a HVSE Sport Kft. között 2020. február 29. napjáig kötött bérleti szerződés 2020. június 30. napjáig történő hosszabbítását az előterjesztés 4. sz. mellékletével megegyező tartalommal jóváhagyja.

A Közgyűlés felhatalmazza a Haladás Sportkomplexum Fejlesztő Nonprofit Kft. ügyvezetőjét a szerződés módosítás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Jagodits Rómeó, a Haladás Sportkomplexum Fejlesztő Nonprofit Kft. ügyvezetője

Homlok Zsolt, a Szombathelyi MÁV Haladás Vasutas Sportegyesület elnöke

Bokor Zsolt, a HVSE Sport Kft. ügyvezetője

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**……/2020. (II.27.) Kgy. sz. határozat**

A Közgyűlés a 237/2019. (IV.30.) Kgy. számú határozatát a TOP-7.1.1-16-2017-00101 azonosító számú projekttel kapcsolatban az előterjesztésben foglaltakra tekintettel visszavonja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Kovácsné Takács Klaudia, a társaság ügyvezetője

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal